**SOPIMUS** **KANSALAISHAVAINTOJÄRJESTELMÄN KÄYTTÖOIKEUDESTA JOUKKOISTAMISPALVELUITA VARTEN**

1. **Sopijapuolet**

Suomen ympäristökeskus, PL 140, 00251 Helsinki

(jäljempänä SYKE tai ”kansalaishavaintojärjestelmän ylläpitäjä” tai ”kansalaishavaintopalvelun tarjoaja”)

nimi, osoite

(jäljempänä X tai ”joukkoistamisjärjestelmän ylläpitäjä” tai ”joukkoistamispalvelun

tarjoaja” tai ”API-avaintunnuksen haltija” tai ”käyttöoikeuden saaja”)

1. **Määritelmät**

*’Kansalaishavaintojärjestelmällä’* tarkoitetaan SYKE:n ylläpitämää tietojärjestelmää, jolla tuotetaan internet –yhteyden avulla käytettäviä tiedon kuvailu-, rakenteenmäärittely-, tallennus-, haku- ja lataustoimintojen palveluita. Kansalaishavaintojärjestelmän päätarkoitus on kansalaishavaintojen kerääminen kansalaishavaintojen ilmoittajilta.

*’Kansalaishavaintopalveluilla’* tarkoitetaan SYKE:n tarjoamia kansalasihavaintojärjestelmään liittyviä palveluita. Palvelut on kuvattu liitteessä 5.

*’Joukkoistamisjärjestelmällä’* tarkoitetaan järjestelmää, joka käyttää toiminnassaan Kansalaishavaintojärjestelmää. Joukkoistamisjärjestelmän avulla kerätään kansalaishavaintotietoa käyttäjiltä esimerkiksi verkkosivujen tai mobiilipalveluiden toiminnan osana, ja toimitetaan tiedot edelleen kansalaishavaintojärjestelmään tallennettaviksi ja yhteisesti jaeltaviksi.

*’Ilmoituspalvelulla’* tarkoitetaan kansalaishavaintojärjestelmässä olevaa jokaiselle kansalaishavaintoaiheelle tehtyä omaa palvelua, joka määrittelee aiheesta kerättävän tiedon sisällön, vastaanottaa siitä tehdyt ilmoitukset ja palauttaa X:lle ilmoituspalveluun tallennetut kansalaishavaintotiedot X:n määrittelemien hakuehtojen perusteella. Jokaisella ilmoituspalvelulla on palvelun kautta kerättävän tiedon tietomallin version yksilöivä palvelutunnuskoodi (service code). Jokaisella ilmoituspalvelun kautta ilmoitetun arvonsa tallennettavalla ilmoituspalvelun kysymyspatterin kysymyksellä eli attribuutilla on oma attribuuttitunnuksensa (code).

*’Kansalaishavaintotiedolla’* tarkoitetaan tietoa, joka syötetään kansalaishavaintojärjestelmään joukkoistamisjärjestelmien avulla. Yksittäinen kansalaishavaintotieto voidaan kansalaishavaintojärjestelmässä merkitä avoimeksi tai suljetuksi. Kansalaishavaintotieto koostuu määritellystä ryhmästä attribuutteja ja niiden tietosisältöjä. Yksittäinen joukkoistamisjärjestelmässä ilmoitettu ja sen avulla tietyn ilmoituspalvelun kautta kansalaishavaintojärjestelmään tallennettu kansalaishavaintotieto voidaan yksilöidä sen yksilöllisen havainto-ID –tunnuksen avulla.

*’API-avaimella’* tarkoitetaan koneluettavan rajapinnan käytön yhteydessä joukkoistamisjärjestelmän kansalaishavaintojärjestelmälle ilmoittamaa merkkijonoa, jolla tietoja syöttävä tai suljettua tietoa lukeva palvelu tunnistautuu ilmoituspalvelussa ja ilmaisee käyttöoikeuden tallentamaansa tai hakemaansa kansalaishavaintotietoon. SYKE määrittelee API-avaimen joko I-API-avaimeksi tai TL-API-avaimeksi. Jokaista joukkoistamisjärjestelmää kohden on enintään yksi TL-API-avain.

*’API-avaintunnuksella’* tarkoitetaan API-avaimen haltija- ja käyttötarkoitustietoa yhdistettynä API-avaimen tietoon. Sille on määritelty käyttötarkoitus tietyissä joukkoistamisjärjestelmissä ja nimetty vastuuhenkilö API-avaintunnukseen kirjattuine käyttökohteineen ja yhteystietoineen. API-avaintunnukseen liittyy joko I-API-avain tai TL-API-avain. API-avaintunnuksen tietoihin kuuluu myös kirjaus onko kyseinen API-avain tällä hetkellä voimassa vai deaktivoitu niin että siihen liitettyjä tietojen kirjaus- ja lukuoikeuksia ei ole käytettävissä.

*’I-API-avaimella’* tarkoitetaan ns. tavallista API-avainta, jota voidaan käyttää esimerkiksi joukkoistamisjärjestelmien käyttäjille latautuvilla verkkosivuilla tai heille jaettavissa mobiiliapplikaatioissa.

*’TL-API-avaimella’* tarkoitetaan API-avainta, joka on tarkoitettu palvelinten väliseen ja muuten vahvasti suojattuun ja salattuun tiedonvaihtoon.

1. **Sopimuksen kohde**

Tällä sopimuksella sovitaan menettelyistä ja ehdoista, joilla X saa käyttöönsä SYKE:n kansalaishavaintojärjestelmän joukkoistamispalveluidensa tarjontaan. Lisäksi tällä sopimuksella sovitaan niistä kansalaishavaintojärjestelmään liittyvistä palveluista, joita SYKE tarjoaa X:lle.

Tällä sopimuksella sovitaan myös menettelystä, jolla SYKE luovuttaa X:lle vähintään kaksi API-avainta, joista toinen on I-API-avain ja toinen TL-API-avain. I-API-avaimia voidaan luovuttaa myös useampia. I-API-avaimet ovat joukkoistamisjärjestelmäkohtaisia.

Tällä sopimuksella korvataan SYKE kansalaishavaintojärjestelmän käyttöoikeudesta mahdollisesti aiemmin tehdyt sopimukset.

1. **Kansalaishavaintojärjestelmän ylläpito**

Kansalaishavaintojärjestelmän ylläpitäjänä SYKE sitoutuu tarjoamaan omassa toiminnassaan hyödyntämäänsä kansalaishavaintopalvelua myös x:n ylläpitämien joukkoistamisjärjestelmien käyttöön.

SYKE määrittelee kansalaishavaintojärjestelmän kunkin hetken teknisen tason ja pyrkii ylläpitämään tätä vähimmäistasoa siihen asti, kun se itse käyttää kansalaishavaintojärjestelmää. X:llä on oikeus käyttää kansalaishavaintojärjestelmän tietokannassa olevia X:n joukkoistamisjärjestelmän kautta tallennettuja kansalaishavaintotietoja enintään siihen asti, kun SYKE tarjoaa kansalaishavaintojärjestelmän X:n käyttöön.

Sopijapuolet voivat sopia liitteessä 3 määriteltyä palvelutasoa korkeammasta kansalaishavaintopalveluiden palvelutasosta. Muutokset voivat koskea esimerkiksi tallennetun tiedon säilytysaikaa, jakelua tai käsittelyä, avoimesti jaetun tiedon kuratointia tai erillisiä havaintotiedon aineistokopioiden toimituksia tai saatavuutta palvelun aikana tai sen jälkeen.

SYKE voi koska tahansa lopettaa tarjoamasta kansalaishavaintopalveluita, jolloin tämä sopimus päättyy automaattisesti. SYKE toimittaa X:n yhteyshenkilölle tiedon kansalaishavaintopalvelun lopettamisesta kolme (3) kuukautta ennen kansalaishavaintopalvelun lopetusta. SYKE:llä on oikeus muuttaa ilmoituspalveluiden versioita, tarjota niitä uudensisältöisinä ja poistaa niitä käytöstä. SYKE pyrkii pitämään joukkoistamisjärjestelmissä erikseen käyttöönotetut ja niiden ylläpitäjien tärkeiksi ilmoittamat ilmoituspalvelut mahdollisuuksien mukaan käytössä siten, että muutoksilla on mahdollisimman vähän haitallisia vaikutuksia joukkoistamispalveluiden tuottamiselle. Muutoksista ilmoituspalveluissa tiedotetaan tarvittaessa API-yhdyshenkilöille.

SYKE:llä on oikeus rajoittaa tai laajentaa yksittäisen API-avaintunnuksen oikeuksia tiedon tallentamiseen ja hakuun sekä erilaisiin toimintoihin kansalaishavointopalveluissa. SYKE ilmoittaa muutoksista API-yhdyshenkilöille.

1. **Kansalaishavaintojärjestelmän käyttöä koskevat ehdot**

5.1 Yleistä

SYKE tarjoaa kansalaishavaintojärjestelmän teknisen tuen, ohjeistuksen ja dokumentaation havaintokampanja-alustan (kansalaishavainnot.fi) kautta verkossa vapaasti näkyvänä dokumentaationa.

X:n tulee lisäksi noudattaa niitä kansalaishavaintojärjestelmää koskevia ehtoja, jotka ilmoitetaan X:lle tai API-yhdyshenkilölle API-avaintunnuksen myöntämisen yhteydessä tai muutoin taikka jotka ovat saatavilla kansalaishavaintojärjestelmässä, kansalaishavainnot.fi-sivustolla tai tiimeri-työtilassa.

x vastaa siitä, että API-yhdyshenkilöt käyttävät kansalaishavaintojärjestelmää tämän sopimuksen ja mahdollisten muiden kansalaishavaintojärjestelmää koskevien käyttöehtojen mukaisesti. X:n tulee saattaa tämän sopimuksen sisältö tiedoksi kaikille API-yhdyshenkilöille.

5.2 Kansalaishavaintojen tallentaminen, käyttö ja salassapito

Joukkoistamisjärjestelmästä tieto luovutetaan tai kopioidaan kansalaishavaintojärjestelmään Creative Commons 0 –lisenssillä, ellei yksittäisen joukkoistamispalvelun yhteydessä muuta sovita tai kansalaishavaintopalvelussa yksittäisen ilmoituspalvelun yhteydessä muuta ilmoiteta. Poikkeukset tallennetun tai jaettavan tiedon lisenssiehtoihin kuvataan liitteessä 3.

X:llä on oikeus luovuttaa tai kopioida kansalaishavaintojärjestelmään vain sellaisia tietoja, joiden tallentamiseen X:llä on riittävät oikeudet eikä luovuttaminen tai kopioiminen loukkaa kolmannen oikeuksia, ole kolmannen kanssa tehdyn sopimuksen vastaista tai luovutettu tai kopioitu tieto sisällä kolmannen liike- ja ammattisalaisuuksia.

SYKE:llä, X:llä ja muilla kansalaishavaintopalvelun käyttäjillä on pysyvä oikeus käyttää X tallentamia havaintotietoja kansalaishavaintojärjestelmästä ilmenevillä käyttöehdoilla. X:n tai joukkoistamisjärjestelmän nimi voi näkyä muille kansalaishavaintojärjestelmän käyttäjille, jos X on tallentanut kansalaishavantojärjestelmään tietoa.

SYKE määrittelee yksittäiset kansalaishavaintotiedot joko avoimiksi tai suljetuiksi ottaen huomioon X:ltä saamansa ehdotuksen kansalaishavainnon luonteesta. Suljettuja kansalaishavaintotietoja ovat salassa pidettävät ja virheelliset kansalaishavaintotiedot. Lisäksi SYKE:llä on oikeus poistaa yksittäisiä kansalaishavaintotietoja kansalaishavaintojärjestelmässä.

Salassa pidettävät tiedot on joko merkittävä suljetuiksi kansalaishavaintojärjestelmään tallennettaessa tai tallennettava sellaisten ilmoituspalveluiden kautta, jotka eivät automaattisesti julkaise avoimena niihin tallennettuja tietoja. Mikäli kansalaishavaintojärjestelmän avoimina tietoina julkaistusta aineistosta havaitaan salassa pidettäviä kansalaishavaintotietoja, on ne havainto-ID –tunnuksella yksilöiden ilmoitettava kansalaishavaintojärjestelmän ylläpidolle salassapidettäviksi merkitsemistä varten.

5.3 Kansalaishavaintojen laatu ja laatupoikkeamien käsittely

X sitoutuu joukkoistamisjärjestelmiensä toiminnan, järjestelyiden ja ohjeistuksen, palveluiden käyttöehtojen ja niihin liittyvien mahdollisten asiakassopimusten, käyttäjäneuvonnan ja –koulutuksen sekä käyttäjätukensa, palveluidensa ja järjestelmiensä ylläpidon avulla edistämään virheettömien ja asianmukaisten tietojen syöttämistä kansalaishavaintojärjestelmään. X:n tulee mahdollisuuksien mukaan tarkistaa sen joukkoistamisjärjestelmään syötetty ja tallennettu tieto. Lisäksi X:n tulee korjata havaintotiedoissa havaitsemansa puutteet, virheet ja epäkohdat tai ilmoittaa asiasta SYKE:lle tehtyään em. havainnon alla kuvatun prosessin mukaisesti.

Joukkoistamisjärjestelmän ylläpito lähettää ilmoituksena kansalaishavaintojärjestelmän ylläpidon yhteysosoitteeseen

[kansalaishavainnot@ymparisto.fi](mailto:kansalaishavainnot@ymparisto.fi)

viestin, jossa on havaintotietokohtaisesti listaten eriteltynä seuraavat tiedot:

1. Havainto-ID -tunnus (Välttämätön ilmoitettava, yksilöi käsiteltäväksi tarkoitetun yksittäisen kansalaishavaintotiedon)
2. Uuden, korvaavan havainnon havainto-ID (Välttämätön ilmoitettava, mikäli X:n joukkoistamisjärjestelmä tai sen ylläpito on jo tallentanut aikaisemman havainnon korvaavan havainnon kansalaishavaintojärjestelmään. X:n joukkoistamisjärjestelmän piirissä voidaan itse päättää korvaavan kansalaishavainnon syöttämisestä, kunhan päätöksellä pyritään kerätyn kansalaishavaintotiedon luotettavuuden ja laadun parantamiseen.)
3. Toimenpidesuositus ”suljettava” / ”avattava” / ”poistettava” (Ilmoitetaan joukkoistamisjärjestelmän ylläpidon harkinnan mukaan tarvittaessa, joukkoistamisjärjestelmän ylläpidon käsitys millaista toimenpidettä havainnolle on harkittava, mukaan lukien aiemmin suljettavaksi ilmoitetun tiedon avaaminen uudelleen; kaikille kansalaishavaintotiedoille yhteinen toimenpide voidaan ilmoittaa yhdessä viestissä osana viestin otsikkoa. Mikäli ei ilmoitettu, oletetaan toimenpidesuositukseksi ”suljettava”.)
4. Attribuuttitunnus attribuuttitiedolle, jossa havainnon laatupoikkeama esiintyy (ilmoitetaan joukkoistamisjärjestelmän ylläpidon harkinnan mukaan tarvittaessa, jolloin on ilmoitettava joko attribuutin code –tunnus tai ilmoituspalvelussa havaitsijalle näkyvä kysymysteksti)
5. Perustelu tai laatupoikkeaman kuvaus (Ilmoitetaan joukkoistamisjärjestelmän ylläpidon harkinnan mukaan tarvittaessa. )

Sähköpostiviestin otsikossa on ilmoitettava kyseessä olevan X:n joukkoistamisjärjestelmän nimi siten että se voi helposti yhdistää API-avaintunnukseen. Otsikosta on myös selkeästi ilmettävä että viestin yksilöivät kansalaishavaintotiedot tulee poistaa yleisestä käytöstä: Sen voi ilmoittaa esimerkiksi otsikon sanoilla ”virheilmoitus”, ”poistettavaksi avoimesta tiedosta”, ”poistettaviksi tiedot”, ”poistettaviksi nämä korjattuina uusina kansalaishavaintoina tallennetut tiedot” tai muulla johdonmukaisella, kansalaishavaintopalvelun kanssa tarvittaessa erikseen määritellyllä tavalla. Viestin otsikon tekstin on oltava ilmoitukselle niin yksilöivä, että joukkoistamispalvelun on viestin lähettämisajankohdan ja otsikon tietojen perusteella mahdollista seurata asian käsittelyä.

X ja SYKE voivat sopia myös muista, yhteisesti dokumentoiduista laatupoikkeamien ilmoitusmenettelyistä tai muista havaintotoiminnan laatua parantavista käytännöistä.

X:n tulee järjestää ja ohjeistaa joukkoistamisjärjestelmän ylläpitäjät ja käyttäjät ilmoittamaan X:lle kansalaishavaintojärjestelmään tallennetussa tiedossa havaitut puutteet, virheet sekä harhaanjohtava ja asiaton sisältö.

X:n tulee hoitaa joukkoistamispalvelunsa käyttäjien tukipyynnöt ja tiedustelut ja ohjata ne oman joukkoistamisjärjestelmänsä käyttäjätuen piiriin. Niiden yhteydessä X:n on tiedotettava myös X:n joukkoistamisjärjestelmiä käyttäville havaitsijoille mahdolliseen X:n laadunvalvonnasta vastaavaan käyttäjätukeen nähden toissijaisesta mahdollisuudesta ilmoittaa suoraan kansalaishavaintopalvelulle havaitsemistaan virheellisistä tiedoista tai puutteista menettelyissä: Kansalaishavaintojen yleiseen neuvontaosoitteeseen voi ilmoittaa havainto-ID –tunnuksella yksilöidyt virheitä, harhaanjohtavaa tietoa tai asiattomuuksia sisältävät tiedot ja ilmoitukset sekä joukkoistamisen ja kansalaishavaintojen keräämisen järjestelyissä tai ohjeissa kokemansa ongelmat.

[havaitsemaan@ymparisto.fi](mailto:havaitsemaan@ymparisto.fi)

1. **API-avaimen ja API-avaintunnuksen anominen, saaminen ja säilyttäminen**

SYKE antaa X:lle vähintään kaksi joukkoistamisjärjestelmäkohtaista API-avainta ja vähintään kaksi API-avaintunnusta. Kullakin API-avaintunnuksella tulee olla nimettynä X:n palveluksessa oleva API-yhdyshenkilö.

API-yhdyshenkilö voi anoa tarvittaessa uutta API-avaintunnusta joukkoistamisjärjestelmäänsä varten sähköpostilla kansalaishavaintojärjestelmän ylläpidon yhteysosoitteesta

[kansalaishavainnot@ymparisto.fi](mailto:kansalaishavainnot@ymparisto.fi)

X:n joukkoistamisjärjestelmät kuvataan liitteessä 3. Liite tulee täyttää siinä olevien ohjeiden mukaisesti.

Päätettyään myöntää kansalaishavaintojärjestelmän API-avaintunnuksen, SYKE luovuttaa yhteyshenkilöille joukkoistamisjärjestelmäkohtaiset API-avaimet.

Kansalaishavaintojärjestelmän ylläpito toimittaa joukkoistamisjärjestelmän API-yhdyshenkilölle API-avaimet salattuna sähköpostina VYVI-Turvapostilla tai tätä korvaavalla, tietoturvaltaan vähintään vastaavalla sähköisellä kansalaishavaintojärjestelmän ylläpidon käyttämällä järjestelyllä API-yhdyshenkilöiden ilmoittamien yhteystietojen perusteella. Turvapostitoimitusta varten tarvitaan sekä käytössä oleva sähköpostiosoite että matkapuhelinnumero salatun viestin ja sen avaavan PIN-koodin toimittamista varten.

API-yhdyshenkilöt huolehtivat API-avainten huolellisesta säilyttämisestä. X:n on välittömästi ilmoitettava SYKE:lle, mikäli API-yhdyshenkilön palvelussuhde X:ään päättyy tai jos käy ilmi tai on syytä epäillä, että kolmas osapuoli on saanut API-avaimen haltuunsa.

API-yhdyshenkilöllä ei ole oikeutta luovuttaa API-avaimia kolmannelle osapuolelle. Kolmansien osapuolten pääsyä käsiksi tavallisiin I-API-avaimiin on estettävä mahdollisuuksien mukaan, ja TL-API-avaimiin pääsy on kokonaan estettävä. Järjestelmien väliseen tietoliikenteeseen vaaditaan API-avaimia käytettäessä tietoturvallisuudeltaan vähintään HTTPS –tasoisia yhteyksiä. TL-API-avaimia ei saa salaamattomina tallentaa joukkoistamisjärjestelmän asiakkaiden päätelaitteisiin tallennettaviin tietoihin.

SYKE:llä on oikeus deaktivoida tai vaihtaa tiettyyn joukkoistamisjärjestelmään yhdistettyjä API-avaimia, mikäli on syytä olettaa joukkoistamisjärjestelmän kautta tapahtuvaa kansalaishavaintojärjestelmän häirintää, aineistojen vääristelyä tai muuta asiatonta käyttöä, tai on syytä epäillä API-avaimien päätyneen kolmansien osapuolten haltuun tai käyttöön asiattomasti.

1. **Kustannukset**

SYKE tarjoaa kansalaishavaintopalvelut sekä sen sisältämät X:n aineistot veloituksetta X:lle, ellei muusta sovita liitteessä 2. X tarjoaa joukkoistamisjärjestelmillä keräämänsä ja kansalaishavaintojärjestelmään toimittamansa aineistot SYKE:lle veloituksetta.

1. **Salassapito**

Sopijapuolet sitoutuvat pitämään salassa eivätkä luovuta kolmannelle sellaista toiselta sopijapuolelta saamaansa tietoa, joka on merkitty luottamukselliseksi tai muuta tietoa, jonka luottamuksellisuus on ilmeistä. Luottamuksellisiksi tiedoiksi katsotaan mm. kansalaishavaintoihin liittyvät henkilötietojen pseudonymisointikoodit ja API-avainkoodit. Sopijapuolten, joiden tulee noudattaa lakia viranomaisten toiminnan julkisuudesta (621/1999) tai muita lakiin perustuvia salassapitosäännöksiä, noudattavat kuitenkin mainittuja säännöksiä ensisijaisesti sopimusmääräyksiin nähden.

Mikäli X saa kansalaishavaintopalvelusta suljetuksi merkittyjä kansalaishavaintotietoja, X:llä on oikeus käyttää em. kansalaishavaintotietoja ainoastaan omassa sisäisessä toiminnassaan. X:llä on oikeus hyödyntää kyseisiä tietoja joukkoistamisjärjestelmiensä teknisessä toteutuksessa tarjotessaan tässä kansalaishavaintopalvelun käyttöoikeussopimuksissa mainittuja joukkoistamispalveluita. X:llä ei kuitenkaan ole oikeutta ilmaista suljettujen kansalaishavaintojen tietosisältöä palveluidensa käyttäjälle laajemmin kuin on välttämätöntä kansalaishavaintotietojen laadunvarmistuksen sekä joukkoistamisjärjestelmiensä toimintaan liittyvien ilmoitusten ja tiedonkäsittelyn tietoturvalliseksi järjestämiseksi. Mikäli on olemassa vaara, että harhaanjohtavaa tai salassapidettävää tietoa voi paljastua X:n tarjoamien joukkoistamispalveluiden kautta, on X:n sovittava tämän tiedon käsittelystä SYKE kansalaishavaintopalvelun kanssa. Sovitut menettelyt täydennetään liitteeseen 3.

Suljettua kansalaishavaintotietoa ei saa luovuttaa kolmansille ilman SYKEn etukäteistä suostumusta.

1. **Käyttöoikeuden voimassaolo**

Kansalaishavaintojärjestelmien käyttöoikeus alkaa, kun SYKE luovuttaa API-avaimet X:lle.

Käyttöoikeus on voimassa sopimuksen voimassaolon ajan.

1. **Vastuut**

X käyttää kansalaishavaintojärjestelmää aina omalla vastuullaan eikä SYKE vastaa x:lle mistään tämän sopimuksen perusteella syntyneestä vahingosta. Näin ollen SYKE ei vastaa mistään välittömistä tai välillisistä vahingoista, jotka aiheutuvat esimerkiksi kansalaishavaintojärjestelmän virheistä, puutteista, kolmannen osapuolen vaatimuksista, toimintakatkoksista, tai kansalaishavaintojärjestelmän ylläpidon lopettamisesta tai siitä, että kansalaishavaintojärjestelmä ei toimi tai että se ei sovi tiettyyn tarkoitukseen.

x vastaa välittömästä vahingosta, joka on aiheutunut SYKE:lle siitä, että käyttäjä on toiminut tämän sopimuksen vastaisesti. x ei kuitenkaan vastaa välillisistä vahingoista, jollei vahinkoa ole aiheutettu tahallaan tai törkeällä tuottamuksella.

X vastaa siitä, että X:n API-yhdyshenkilöt sekä joukkoistamisjärjestelmien vastuuhenkilöt noudattavat tämän sopimuksen mukaisia ehtoja.

1. **Sopimuksen voimassaolo, irtisanominen, purkaminen ja käyttäjätunnuksen poistaminen**

Tämä sopimus on voimassa toistaiseksi. Kumpikin sopijapuoli voi irtisanoa sopimuksen ilmoittamalla tästä kirjallisesti 30 vuorokautta ennen irtisanomista.

Jos X, X:n API-yhdyshenkilöt tai joukkoistamisjärjestelmien vastuuhenkilöt toimivat tämän sopimuksen ehdon, lainsäädännön tai viranomaismääräysten vastaisesti, SYKE voi deaktivoida ja poistaa yhden tai useampia joukkoistamisjärjestelmäkohtaisia API-avaintunnuksia tai kaikki x:n API-avaintunnukset ja lisäksi purkaa sopimuksen päättymään välittömästi.

1. **Asiakirjat**

Tämä sopimus koostuu tästä asiakirjasta sekä sen seuraavista liitteistä:

1. LIITE 1 sisältää Joukkoistamisjärjestelmien ja API-yhdyshenkilöiden tietojen ilmoituslomakkeen
2. LIITE 2 kuvaa joukkoistamispalveluiden ja kansalaishavaintopalveluiden väliselle yhteistyölle sovitut erityiset puitteet ja järjestelyt, kuten esimerkiksi mahdolliset havaintomäärätavoitteet, havaintoaineistojen arvon määritystavat, joukkoistamispalveluun kuuluvat erityiset laadunvalvontatoimenpiteet tai toimintaan osoitettavat resurssit.
3. LIITE 3 kuvaa kansalaishavaintopalveluiden yhteydessä käytetyt x:n joukkoistamispalveluiden tekniset järjestelyt.
4. LIITE 4 sisältää lomakkeen uuden joukkoistamisjärjestelmän API-avaintunnusten hakemista varten
5. LIITE 5 kuvaa järjestelmän toimintojen piirteet sekä muut palveluiden järjestämisen yleiset ominaisuudet

Mikäli sopimusasiakirjojen välillä on ristiriitaa, sovelletaan Liitettä 2 sovelletaan ensisijaisesti tähän sopimusasiakirjaan ja muihin liitteisiin nähden. Sopimusasiakirjaa sovelletaan ensisijaisesti muihin liitteisiin nähden. Muita liitteitä sovelletaan numerojärjestyksessä.

1. **Erimielisyydet**

Sopimuksesta johtuvat erimielisyydet, joista sopijapuolet eivät pääse yhteisymmärrykseen, jätetään ensiasteena Helsingin käräjäoikeuden ratkaistavaksi.

1. **Yhteyshenkilöt**

SYKE:n yhteyshenkilö kansalaishavaintojärjestelmän käyttöoikeussopimusta koskevissa asioissa:

nimi: Timo Pyhälahti

puhelin: +358 295 251 527

sähköpostiosoite: kansalaishavainnot@ymparisto.fi

X:n yhteyshenkilö kansalaishavaintojärjestelmän käyttöoikeussopimusta koskevissa asioissa:

nimi:

puhelin:

sähköpostiosoite:

X:n yhteyshenkilön vaihtuessa, X:n palveluksessa olevan toimivaltaisen henkilön tulee ilmoittaa uusi yhteyshenkilö.

1. **Allekirjoitukset**

Tätä sopimusta on tehty kaksi yhtäpitävää kappaletta, yksi kummallekin sopijapuolelle.

Suomen ympäristökeskus

|  |  |  |  |  |
| --- | --- | --- | --- | --- |
| Helsingissä |  | / |  | \_\_\_\_ |

|  |  |  |
| --- | --- | --- |
|  |  |  |
| johtajan nimi |  | esittelijän nimi |
| nimike |  | nimike |

|  |  |
| --- | --- |
|  |  |

Käyttöoikeuden saajan nimi

|  |  |  |
| --- | --- | --- |
|  |  |  |
| nimi |  | toisen allekirjoittajan nimi (tarvittaessa) |
| nimike |  | nimike |